**Pythagoraan elämä** (m.kreik. Πυθαγόρου βίος, *Pythagorū bios*, lat. *Vita Pythagorae*) on Porfyrioksen kirjoittama filosofi Pythagoraan elämäkerta.

Historia
--------

Porfyrios kuului uusplanonilaiseen koulukuntaan ja eli noin vuosina 232–304 jaa. toisin sanoen 800 vuotta Pythagorasta myöhemmin. *Pythagoraan elämä* oli osa hänen laajempaa neljä kirjaa käsittänyttä historiateostaan *Filosofinen historia*, joka kokosi yhteen filosofien elämäkertoja. Se alkoi Homeroksesta, jonka Porfyrios luki myös filosofiksi, ja päättyi Platoniin. *Pythagoraan elämä* on sen ainoa säilynyt osa.

Pythagoraan elämäkerta perustuu todennäköisesti paljon varhaisempiin Pythagorasta käsitelleisiin lähteisiin ja tästä kerrottuihin legendoihin. Eräiksi lähteikseen Porfyrios mainitsee muun muassa uuspythagoralaisen Moderatos Gadeslaisen sekä Dikaiarkhoksen ja Nikomakhos Gerasalaisen. Myös Porfyrioksen oppilas Iamblikhos kirjoitti melko samoihin aikoihin teoksen *Pythagoraan elämä* tai oikeammin *Pythagoralainen elämä*. Näiden kahden lisäksi on säilynyt myös kaksi muuta antiikin aikaista Pythagoraan elämäkertaa, toinen Diogenes Laertioksen teoksessa *Merkittävien filosofien elämät ja opit* ja toinen Fotioksen tekemänä tiivistelmänä teoksessa *Bibliotheke*. Porfyrios kirjoitti suunnilleen samoihin aikoihin myös Plotinoksen elämäkerran, *Plotinoksen elämä*.

Sisältö
-------

Teos jaetaan 61 lyhyeen lukuun, ja on selvästi Iamblikhoksen versiota lyhyempi. Porfyrios käsittelee ensin Pythagoraan alkuperää (luvut 1–5), ja kertoo sitten tämän koulutuksesta (6–13) sekä joitakin anekdootteja (14–15). Sitten hän kertoo Pythagoraan matkoista tämän siirryttyä Samokselta Italian Suur-Kreikkaan sekä pythagoralaisen koulukunnan perustamisesta (16–22). Pythagoraan ihmeellisistä teoista kerrotaan anekdootteja (28–29). Tämän jälkeen kerrotaan muun muassa Pythagoraan elämäntavasta, ruokavaliosta ja uhritoimituksista (32–36) sekä hänen antamastaan opetuksesta ja hänen filosofiastaan (36–53).

Elämäkerrassaan Porfyrios esittää Pythagoraan jumalallisena hahmona, samoin kuin Iamblikhos omassa versiossaan. On arveltu, että Porfyrios on saattanut tässä tarkoituksella pyrkiä asettamaan Pythagoraan Jeesuksen haastajaksi. Tekstin onkin huomautettu muistuttavan joissakin kohdissa tyyliltään evankeliumeja. Teksti ei ole säilynyt nykyaikaan täysin kokonaisena, vaan päättyy kesken.

Lähteet
-------

1. 1 2 3 4  Aasgaard, Reidar & Horn, Cornelia: *Childhood in History: Perceptions of Children in the Ancient and Medieval Worlds*, s. 248. Routledge, 2017. ISBN 9781317168935. Teoksen verkkoversio.
2. 1 2 3  Huffman, Carl: Pythagoras *The Stanford Encyclopedia of Philosophy*. The Metaphysics Research Lab. Stanford University.  (englanniksi)
3. ↑  Rosenblum, Jordan D. & DesRosiers, Nathaniel & Vuong, Lily (toim.): *Religious Competition in the Third Century CE: Jews, Christians, and the Greco-Roman World*, s. 32. Journal of Ancient Judaism. Supplements, nide 15. Society of Biblical Literature. Annual Meeting. Vandenhoeck & Ruprecht, 2014. ISBN 9783525550687. Teoksen verkkoversio.
4. 1 2  Caiazzo, Irene & Macris, Constantinos & Robert, Aurélien: *Brill's Companion to the Reception of Pythagoras and Pythagoreanism in the Middle Ages and the Renaissance*, s. 201–203. Brill's Companions to Classical Reception. Brill, 2021. ISBN 9789004499461. Teoksen verkkoversio.
5. 1 2  Jamblique & Ackermann, Hans-Wolfgang & Clark, E. Gillian (toim.): *On the Pythagorean Life*, s. 9. Greek series, Translated texts for historians, nide 8. Liverpool University Press Series. Liverpool University Press, 1989. Teoksen verkkoversio.
6. 1 2  Porfyrios: *Pythagoraan elämä* 1–61.
7. ↑  De Temmerman, Koen: *The Oxford Handbook of Ancient Biography*, s. 352. Oxford Handbooks Series. Oxford University Press, 2020. ISBN 9780198703013. Teoksen verkkoversio.
8. 1 2 3  Söderqvist, Thomas: *The History and Poetics of Scientific Biography*, s. 27–28. Science, Technology and Culture, 1700–1945. Routledge, 2016. ISBN 9781317028901. Teoksen verkkoversio.

Kirjallisuutta
--------------

* Porphyre: *Vie de Pythagore*. Teoksessa Porphyre: *Vie de Pythagore, Lettre à Marcella*. Edited by Édouard des Places. Paris: Les Belles Lettres, 1982.  Kreikankielinen alkuteksti ja ranskankielinen käännös.

Aiheesta muualla
----------------

* Poprphyry: *Life of Pythagoras*. Tertullian.org. (englanniksi)